THAI เพิ่มเที่ยวบิน “กรุงเทพฯ-ฟุกุโอกะ” เป็น 10 เที่ยว/สัปดาห์ เริ่ม 13 ก.ค.นี้
THAI เพิ่มเที่ยวบิน “กรุงเทพฯ-ฟุกุโอกะ” เป็น 10 เที่ยว/สัปดาห์ จากเดิม 7 เที่ยว/สัปดาห์ เริ่ม 13 ก.ค.นี้
THAI เพิ่มเที่ยวบิน “กรุงเทพฯ-ฟุกุโอกะ” เป็น 10 เที่ยว/สัปดาห์ จากเดิม 7 เที่ยว/สัปดาห์ เริ่ม 13 ก.ค.นี้
7 มิ.ย. 2562

นายวิวัฒน์ ปิยะวิโรจน์ รองกรรมการผู้อำนวยการใหญ่สายการพาณิชย์ บริษัท การบินไทย จำกัด (มหาชน) หรือ THAI เปิดเผยว่า การบินไทยได้เพิ่มเที่ยวบินเส้นทาง ไป-กลับ กรุงเทพฯ-ฟุกุโอกะ จากเดิม 7 เที่ยวบินต่อสัปดาห์ เพิ่มเป็น 10 เที่ยวบินต่อสัปดาห์ เริ่มวันที่ 13 ก.ค.62 เป็นต้นไป ตอกย้ำจุดเด่นและความนิยมของการบินไทยในเส้นทางญี่ปุ่น ซึ่งคนญี่ปุ่นเองก็นิยมเลือกใช้บริการของการบินไทยเดินทางมาประเทศไทยอย่างต่อเนื่อง รวมทั้งญี่ปุ่นก็ยังเป็นจุดหมายปลายทางท่องเที่ยวยอดนิยมของชาวไทย
ทั้งนี้บริษัทจัดโปรโมชั่นบัตรโดยสารราคาสุดพิเศษ โดยเลือกเดินทางจากกรุงเทพฯ ไปฟุกุโอกะ ด้วยเที่ยวบิน ทีจี 686 และเลือกเดินทางกลับในเส้นทาง ฟุกุโอกะ-กรุงเทพฯ ด้วยเที่ยวบิน ทีจี 687 หรือ ทีจี 649 ในราคาเริ่มต้นเพียง 14,420 บาท/ที่นั่ง หรือเดินทางเป็นกลุ่มตั้งแต่ 4 ท่านขึ้นไป ราคาเริ่มต้นเพียง 13,670 บาท/ที่นั่ง (ราคารวมภาษีและค่าธรรมเนียมแล้ว) สำรองที่นั่งและออกบัตรโดยสารได้ ตั้งแต่บัดนี้-วันที่ 31 ส.ค.62 และใช้เดินทางได้ระหว่างวันที่ 13 ก.ค.-30 ก.ย.62
ทั้งนี้ การบินไทยทำการบินจากกรุงเทพฯ ไปยังฟุกุโอกะ โดยเครื่องบินแอร์บัส เอ 330-300 ด้วยที่นั่งชั้นธุรกิจ 36 ที่นั่ง ชั้นประหยัด 263 ที่นั่ง พร้อมสิ่งอำนวยความสะดวกอย่างครบครัน โดยทำการบิน 10 เที่ยวบินต่อสัปดาห์ ดังนี้
โดยเที่ยวบินที่ ทีจี 648 ทำการบินทุกวัน ออกเดินทางจากกรุงเทพฯ เวลา 00.50 น. เดินทางถึงฟุกุโอกะ  เวลา 08.00 น. ส่วนเที่ยวบินที่ ทีจี 649 ทำการบินทุกวัน ออกเดินทางจากฟุกุโอกะ เวลา 11.35 น. เดินทางถึงกรุงเทพฯ เวลา 14.55 น.
ขณะที่เที่ยวบินที่ ทีจี 686 ทำการบินทุกวันจันทร์ พฤหัสบดี และเสาร์ ออกเดินทางจากกรุงเทพฯ เวลา 09.50 น. เดินทางถึงฟุกุโอกะ เวลา 17.00 น. และเที่ยวบินที่ ทีจี 687 ทำการบินทุกวันจันทร์ พฤหัสบดี และเสาร์ ออกเดินทางจากฟุกุโอกะ เวลา 18.20 น. เดินทางถึงกรุงเทพฯ เวลา 21.40 น.